b'\n_START_ARTICLE_\nTell Kazel\n_START_SECTION_\nPovezava s starove\xc5\xa1kim Sumurjem\n_START_PARAGRAPH_\nArheologi so za\xc4\x8deli gri\xc4\x8d raziskovati leta 1956, kar je spro\xc5\xbeilo dolge razprave o tem, za katero starove\xc5\xa1ko mesto gre. Maurice Dunand n N. Saliby sta v njem prepoznala starove\xc5\xa1ko mesto z razli\xc4\x8dnimi imeni: Sumur, Simira ali Zemar (egip\xc4\x8dansko Smr, akadsko Sumuru, asirsko Simirra). V Bibliji je omenjeno  v Prvi Mojzesovi knjigi 10:18 in Prvi kroni\xc5\xa1ki 1:16 kot dom Cemarejcev, enega od rodov Kanaancev. Mesto je bilo veliko trgovsko sredi\xc5\xa1\xc4\x8de, omenjeno tudi v Amarnskih pismih. V mestu je vladal Ahribta pod skrbni\xc5\xa1tvom biblo\xc5\xa1kega kralja Rib-Hadda. Ahribta se mu je uprl in se pridru\xc5\xbeil Abdi-A\xc5\xa1irtovemu kraljestvu Amurru. Oblast v mestu so mu zatem  zelo verjetno prevzeli prista\xc5\xa1i Egipta,  vendar jih je  Rib-Haddov sin Aziru premagal in ponovno prevzel oblast v mestu.\n_START_SECTION_\nIzkopavanja\n_START_PARAGRAPH_\nTell Kazel so prvi\xc4\x8d izkopavali v letih 1960-1962 arheologi Maurice Dunand, N. Saliby in  A. Bounni, ki so dolo\xc4\x8dili  sekvenco med bronasto dobo in helenisti\xc4\x8dnim obdobjem. Ugotovili so, da je bilo za mesto najpomembnej\xc5\xa1e obdobje  pozne bronaste dobe in Perzijskega cesarstva._NEWLINE_Leta 1985 so se za\xc4\x8dela nova izkopavanja, ki sta jih vodila Arheolo\xc5\xa1ki muzej Ameri\xc5\xa1ke univerze v Beirutu in Generalni direktorat za starine in muzeje Sirije pod vodstvom direktorice Leile Badre. Arheologi so odkrili veliko s Cipra uvo\xc5\xbeene keramike, znane kot ciprska dvobarvna lon\xc4\x8denina, po kateri se je mesto razlikovalo od Homsa. Keramiko so datirali v 14. do 12. stoletje pr. n. \xc5\xa1t._NEWLINE_V pozni bronasti dobi je bilo mesto uni\xc4\x8deno. Po obnovi so uvo\xc5\xbeeno keramiko nadomestile lokalna  mikenska keramika, ro\xc4\x8dno izdelana polo\xc5\xa1\xc4\x8dena keramika in siva lon\xc4\x8denina.  Na najdi\xc5\xa1\xc4\x8du so odkrili ostanke zgradb pala\xc4\x8dnega kompleksa in templja s konca pozne bronaste dobe. V templju so na\xc5\xa1li razli\xc4\x8dne amulete, pe\xc4\x8date in glazirano posodje z nekaj podobnostmi z ugaritsko kulturo. Arheologi so odkrili tudi ostanke \xc5\xbeeleznodobnega naselja iz 9. in 8. stoletje pr. n. \xc5\xa1t., ki je bilo po\xc5\xbegano v \xc5\xa1e ne dolo\xc4\x8deni invaziji Asircev.  Skladi\xc5\xa1\xc4\x8de in obrambne zgradbe so bile zgrajene v perzijskem obdobju iz skrbno obdelanih kamnitih  blokov. Na severovzhodu najdi\xc5\xa1\xc4\x8da so odkrili veliko pokopali\xc5\xa1\xc4\x8de iz helenisti\xc4\x8dnega obdobja.'